***Smile*** eller ***SMiLE***, også kalt ***Brian Wilson Presents SMiLE***, er et musikkalbum fra Brian Wilson, utgitt i september 2004. Albumet er en nyinnspilt og videreutviklet fullføring av det ikke utgitte The Beach Boys-albumet *Smile*. Albumet kom på 13.-plass på Billboard 200 i USA og 7.-plass på UK Albums Chart i Storbritannia. «Mrs. O'Leary's Cow» vant Grammy for beste rock-instrumental i 2005.

Bakgrunn
--------

### The Beach Boys' versjon

Utdypende artikkel: Smile (The Beach Boys-album)

Etter utgivelsen av *Pet Sounds* i 1966, startet Brian Wilson arbeidet med et nytt album. Wilson inngikk et samarbeide med tekstforfatteren Van Dyke Parks på et prosjekt han først kalte *Dumb Angel*. Da innspillingene startet i august 1966, var navnet endret til *Smile*. Etter suksessen med «Good Vibrations», der han spilte inn segmenter i forskjellige platestudioer og satte de sammen i etterkant, ønsket Wilson å spille inn et helt album på samme måten. Men i desember 1966 stoppet han brått å arbeide videre med albumet. 

Konflikter med de andre medlemmene i The Beach Boys på grunn av Parks' underfundige tekster og Brian Wilsons egen sykdom og tiltagende misbruk av narkotika, var noen av årsakene til at han ikke maktet å klargjøre albumet for utgivelse. 6. mai 1967 ble det annonsert at Brian Wilson hadde lagt *Smile*-prosjektet på is.

### Nyinnspillingen

Planene om utgivelse av det opprinnelige albumet ble skrinlagt i mai 1967, men det ble flere ganger i løpet av 1960-, 1970- og 1980-tallet gjort forsøk på å få Brian Wilson til å ferdigstille det. Først i 2003 startet Wilson å nærme seg materialet med en seriøs tanke om fullføre albumet. I februar 2004 sjokkerte han en hel musikkverden med å annonsere en turné der han skulle fremføre *SMiLE* i sin helhet. Etter turneen gikk han i studio, og i tett samarbeide med tekstforfatter Van Dyke Parks og musikeren Darian Sahanaja fullførte Wilson albumet tilnærmet slik han hadde tenkt seg det over 37 år tidligere. 

På albumet medvirker Brian Wilsons turnéband og Stockholm Strings 'n' Horns, og bortsett fra Wilson er ingen av musikerne fra de opprinnelige innspillingene i 1966 og 1967 med her. Van Dyke Parks skrev tekst til «On a Holiday», en låt som tidligere kun var hørt som instrumental tidligere, og «Cool, Cool Water», «I Love to Say Da Da» og «Water Chant» ble satt sammen med nyskrevet musikk og gitt navnet «In Blue Hawaii». Albumet er dermed ikke en ren rekonstruksjon av det uutgitte albumet, men inneholder en blanding av gamle og nye ideer fra både Wilson og Parks.

*SMiLE* har tre forskjellige hovedtemaer, der det første handler om USAs og Nord-Amerikas historie. Det andre temaet er barndom og farskap, mens del tre er om de fire elementene. Låtrekkefølgen er en del annerledes enn den Capitol Records fikk i desember 1966, men er påfallende lik en rekke bootleg-versjoner fra 1970- og 1980-tallet.

Sporliste
---------

Alle låtene er skrevet av Brian Wilson og Van Dyke Parks unntatt hvor annet er notert.

1. «Our Prayer»/«Gee» (Brian Wilson/William Davis og Morris Levy) – 2:09
2. «Heroes and Villains» – 4:53
3. «Roll Plymouth Rock» – 3:48
4. «Barnyard» – 0:58
5. «Old Master Painter»/«You Are My Sunshine» (Haven Gillespie og Beasley Smith/Jimmie Davis og Charles Mitchell) – 1:04
6. «Cabin Essence» – 3:27
7. «Wonderful» – 2:07
8. «Song for Children» – 2:16
9. «Child Is Father of the Man» – 2:18
10. «Surf's Up» – 4:07
11. «I'm in Great Shape»/«I Wanna Be Around»/«Workshop» (Brian Wilson og Van Dyke Parks/Johnny Mercer og Sadie Vimmerstedt/Brian Wilson) – 1:56
12. «Vega-Tables» – 2:19
13. «On a Holiday» – 2:36
14. «Wind Chimes» – 2:54
15. «Mrs. O'Leary's Cow» (Brian Wilson) – 2:27
16. «In Blue Hawaii» – 3:00
17. «Good Vibrations» (Tony Asher, Mike Love, Brian Wilson) – 4:36

Personell
---------

* Brian Wilson – komponist, vokal og keyboard
* Van Dyke Parks – tekstforfatter

**Brian Wilson Band**

* Scott Bennett – vokal, keyboard, slegge, perkusjon, gitar
* Nelson Bragg – vokal, perkusjon, fløyter, selleri
* Jeffrey Foskett – vokal, gitar, hammer
* Probyn Gregory – vokal, gitar, blåsere, theremin, fløyter
* Jim Hines – trommer, slegge, sag, lydeffekter
* Bob Lizik – bass, gitar, beret
* Paul Mertens – treblåseinstrumenter, saksofon, munnspill
* Taylor Mills – vokal, elektrisk drill, lårklapping
* Darian Sahanaja – vokal, keyboard, slegge, elektrisk drill
* Nick Walusko – vokal, gitar

**Stockholm Strings 'n' Horns**

* Staffan Findin – basstrombone
* Andreas Forsman – fiolin
* Erik Holm – bratsj
* Anna Landberg – cello
* Malin-My Nilsson – fiolin
* Björn Samuelsson – trombone
* Victor Sand – saksofon, fløyte, klarinett
* Markus Sandlund – cello

Eksterne lenker
---------------

* (en) *Smile* på Discogs Rediger på Wikidata

* (en) *Smile* på MusicBrainz Rediger på Wikidata

* (en) *Smile* på Spotify Rediger på Wikidata

* (en) *Smile* på Spotify Rediger på Wikidata

* (en) *Smile* på AllMusic Rediger på Wikidata

|  |  |
| --- | --- |
| Oppslagsverk/autoritetsdata | Encyclopædia Britannica **·** MusicBrainz
 |